Előre kitervelt, különös kegyetlenséggel elkövetett emberölés miatt életfogytig tartó fegyházra ítélte a bíróság azokat a dövényi gyilkosokat, akik az áldozat barátnőjével nyalatták le ujjukról a vért a vérfürdő után. Horváth Dóra, a Miskolci Törvényszék szóvivője megkeresésünkre közölte: az első rendű vádlott, V. Simon 35 év, míg a másodrendű vádlott 25 év múlva bocsátható leghamarabb szabadon feltételesen. V. Simon élettársa 25 évet, míg a holttest eltüntetésében segédkező, bűnpártolással vádolt negyedik társuk négy évet kapott.

A gyilkossággal vádolt V. Simon és unokatestvére, V. József, azaz Rokkó és Pepes, valamint előbbi élettársa az ismerősüket látogatták meg Dövényben, ahol vele együtt italozni kezdtek. Később azonban szóváltásba keveredtek és ekkor elhatározták, hogy megölik. Egyikük kardot, kést, bicskát készített be az autóba, majd szóltak a férfinak, hogy hazaviszik. Mikor megérkezett a későbbi áldozat élettársa, szóltak neki, hogy üljön be a kocsiba, mert őt is elviszik.

Ezt követően Putnokra indultak a férfi testvéréhez, a sofőr azonban korábban lekanyarodott. Kést nyomott a mellette ülő nő oldalához, a mögötte ülő párja torkát elvágták, a vérét pedig lenyalatták az ujjukról a barátnőjével.

Később egy putnoki pincében többször kardot szúrtak a férfi fejébe és testébe. Az elkövetők több mint ötven sebet ejtettek az áldozaton. Barátnője a helyszíni szemle során azt mondta, végig kellett néznie, ahogy szinte földarabolják a szerelmét a szeme előtt. Ezután a dövényi házba vitték a nőt és a szőnyegbe csavart holttestet. A nőt combon szúrták, majd azzal fenyegették, hogy megerőszakolják. Az asszonyt végül másnap elengedték, a holttestet pedig egy sertéstrágyával teli emésztőgödörbe dobták.

Perbeszédében az ügyész az elkövetőkre életfogytig tartó fegyházat, míg a bűnpártolással vádolt negyedrendű cinkosukra börtönt kért. A gyilkosok egymással próbálták elvitetni a balhét, és még az utolsó szó jogán sem ismerték be a bűnösségüket. Elismerték, hogy ott voltak a helyszínen, de azt tagadták, hogy ők végeztek volna a férfival. A holttest eltüntetésében segédkező nő azonban beismerte tettét.

A négy vádlott összesen közel kilencven év fegyházat, illetve börtönt kapott, az ítélet ellen valamennyien fellebbeztek. A másodfokú eljárás a Debreceni Ítélőtáblán folytatódik.